Deg yixef wis sin newwi-d awal ɣef kra n temsal yerzan tudert n tmedyazt Tiziri, segmi tella d tameẓyant almi meqqret, d umecwar-is udyiz, am wakken i d-newwi awal daɣen ɣef temnaḍt-is. Di tneqqiṭ tis tlata awal-nneɣ yezzi-d ɣef snat tewsatin d timaynutin i d-yeddan deg wamud n yisefra n Tziri ( Izli akked Lfal). Lfal d tawsit tamaynut i d-ibanen di tsekla taqbaylit, ahat d nettat i tt-id-yesnulfan, tewwi-tt-id seg taɛrat ( Lbuqalat), tura ara txeddem fell-as ad t-id-tessuffeɣ d adlis.